《次韵和王令诒给谏移居 其一》
清代·缪沅

傍檐才妥玉丫叉，叠架图书得几车。亟遣长须新扫径，旋教阿段手栽花。

较量酒户寻张老，斟酌诗邻近孟家。问讯一枝安稳未，百年何事不浮查。

作者简介：（1672—1730）江苏泰州人，字湘芷，一作湘沚，又字澧南。康熙四十八年进士，授编修，官至刑部左侍郎。工诗，少时与宝应王式丹等号江左十五子。有《馀园诗钞》。